উত্তরটা সূর্যশেখরের মুখে পড়েছিল চাবুকের মত। তার মুখ লাল হয়ে উঠেছিল। যত না রেগেছিলেন বিস্মিত হয়েছিলেন তার চেয়ে বেশি। একটা রাস্তার মেয়ে, টাকা ফেলে যে কেউ তার সঙ্গে শুতে পারে, সে কিনা তারই বাড়িতে তার সামনে দাঁড়িয়ে এভাবে কথা বলতে সাহস পায়। এই পায়ের তলার লোকগুলো আজকাল মাথায় উঠতে সাহস করছে। এই বেয়াদপ মেয়েটা কি জানে যে সূর্যশেখরের পূর্বপুরুষের আমলে প্রজারা বিয়ে করার পর জমিদারকে দিয়ে প্রসাদ করিয়ে তবেই সেই নতুন বৌকে ঘরে নিয়ে গিয়ে তুলতে পারত? এ ঘটনাটা যদি আর দশটা বছর আগেও ঘটত - মেয়েটাকে সোজা করে দেওয়া যেতে পারত। এখনও কি মেয়েটাকে সহবৎ শেখানো একবারেই অসম্ভব? প্রথমেই প্রচুর টাকা দিয়ে ওর বাড়িউলির মুখ বন্ধ করে দেওয়া - লেঠেলদের সর্দার ধনঞ্জয়কে ডেকে পাঠানো - কোন একটা ফিকিরে মেয়েটাকে বাড়ি থেকে বার করে আনা। তারপর গড়ের মাঠের অন্ধকারে একটা লাইনের মেয়ের মারের চোটে অজ্ঞান শরীর - এমনকি মৃতদেহও যদি খুঁজে পাওয়া যায় - কার কি মাথাব্যথা হবে? আর ঝামেলাটা যদি ঘোরালো হয়ে ওঠে তাহলে চারপাশে একটু বেশি করে টাকা ছড়ালেই সব চাপা পড়ে যাবে। কিন্তু তারপরেই একটা অন্যরকম চিন্তা তার মাথায় আসে। এটা কলকাতা শহর, সূর্যশেখরের খাস তালুক তো নয়। স্থানীয় নেতা এবং জনপ্রতিনিধি পুলিশের ওপর চাপ তৈরি করতে পারে দোষীদের ধরার জন্যে। আর পুলিশ যদি কোনভাবে ধনুর খোঁজ পেয়ে ওকে ধরে ফেলে তাহলে সূর্যশেখরের নাম সামনে চলে আসতে পারে। দিনকাল বদলেছে - এই শয়তান মানুষগুলোকে শাসন করা শক্ত হয়ে পড়েছে। তাছাড়া জমিদারি অবলুপ্তি আইন হবে - এরকম কথাবার্তাও চলছে। সূর্যশেখর একটা ক্রুদ্ধ নিঃশ্বাস ফেললেন এবং চুপ করে রইলেন।